
-PRIOPĆENJE ZA MEDIJE

Poreč, 27. kolovoza 2025.


POREČKO LJETO: Završilo još jedno izdanje Poreč Sunset Cinema – ljeto filma i glazbe pod zvijezdama


Proteklog vikenda završilo je još jedno izdanje Poreč Sunset Cinema – filmsko-glazbenog programa u organizaciji Turističke zajednice grada Poreča. Od sredine srpnja do kraja kolovoza, šumica pokraj Suda pretvorila se u ljetno kino koje je i ove godine oduševilo posjetitelje svojim posebnim spojem filma, glazbe i mediteranske atmosfere.

Ovogodišnji ciklus bio je posvećen glazbenim velikanima, čije su životne priče, usponi i padovi ispunili veliko platno i srca publike. Od poetičnog i buntovnog Boba Dylana, preko nezaboravne Tine Turner i njezine borbe za slobodu i vlastiti glas, do Andree Bocellija, čija je glazba nadahnula milijune diljem svijeta – svaka je večer donosila drugačiji ton i emociju. Uz njih, publika je imala priliku uroniti i u karizmu Robbieja Williamsa, energiju Michaela Jacksona te neponovljivu ostavštinu Princea u kultnom filmu Purple Rain.

Posebni ugođaj cijelom doživljaju davali su DJ setovi prije i nakon projekcija, koji su večeri pretvarali u više od gledanja filma – u susret generacija, spoj ritma i emocija, trenutak u kojem se opuštalo, nazdravljalo koktelima i dijelilo ljeto pod zvijezdama. Ulaz je bio besplatan, a uz projekcije publiku su dočekali grickalice i opuštena atmosfera koja je svakoj večeri davala notu spontanog druženja.

Besplatan ulaz privukao je brojne domaće posjetitelje i turiste, a opuštena atmosfera i jedinstveni ambijent gradske plaže pokazali su se kao savršena kulisa za ovakav program.

Pokrenuto prošle godine, Poreč Sunset Cinema već je tada privuklo veliku pozornost, a ovogodišnje izdanje potvrdilo je da ovaj program raste i razvija se – bogatijim sadržajem, atraktivnijim produkcijskim rješenjima i pažljivo odabranim filmovima. U kratkom vremenu, kino pod zvijezdama postalo je nezaobilazno događanje Porečkog ljeta.
Realizaciju programa podržali su partneri Kaufland, PBZ Premium Visa kartica (uz pogodnosti za posjetitelje) te Jack Daniel’s.

Filmovi, glazba, more i zalazak sunca još su jednom dokazali da je Poreč idealna pozornica za ljetne priče koje se pamte – a Poreč Sunset Cinema ostaje upisano kao jedno od najposebnijih događanja Porečkog ljeta.

